En dones sanes usuàries de dispositiu intrauterí (DIU) que es troben asimptomàtiques, no es recomana realitzar el control anual del dispositiu.
El DIU és un mètode anticonceptiu reversible, altament efectiu, de llarga durada i cost-efectiu en tots els grups d' edat, incloses les adolescents [1-7].
Les guies més recents recomanen l'ús de mètodes de llarga durada com a estratègia per reduir el nombre d' embarassos no desitjats [1-7].
Amb relació a això, les agències reguladores de dispositius mèdics (FDA, EMA i AEMPS), valoren l'evidència sobre l'eficàcia contraceptiva i la seguretat (esdeveniments adversos) per regular la durada màxima de l'ús d'aquests dispositius [8-9].
Actualment, hi ha dos grups de dispositius intrauterins, els DIU amb coure i els DIU alliberadors de levonorgestrel [1-13].
El temps màxim autoritzat per al seu ús depèn del grup del dispositiu intrauterí i si és un nou producte en el mercat [3-4; 8-9].
Així doncs, per a un DIU alliberador de levonorgestrel pot ser fins a 3-5 anys (depèn del tipus) i per al DIU amb coure pot arribar fins a 10 anys [3-4; 8-9].
A l'Estat espanyol la prevalença d'ús dels DIU és baixa, al voltant del 8,6% (Encuesta de Anticoncepción en España 2018.
L'any 2018, a Catalunya, de les 513.293 dones ateses (de 15-49 anys) en els centres d' Atenció a la Salut Sexual i Reproductiva (ASSIR) d'Atenció Primària, un 6% són portadores de DIU (SISAP-Sistema d'Informació dels Serveis d'Atenció Primària).
Les guies de pràctica clínica (GPC) de l'Organització Mundial de la salut, del Regne Unit, dels Estats Units, d'Austràlia, el document de consens de Canadà; i, en nostre àmbit, la GPC del Sistema Nacional de Salut (MSCBS, 2019), els protocols de la Societat Espanyola de Ginecologia y Obstetrícia (SEGO), la Societat Espanyola de Contracepció, i la Societat Catalana de Contracepció, recomanen un control després de la primera menstruació (o entre 3-6 (o 12) setmanes després de la seva inserció) amb la finalitat de valorar canvis en el patró de sagnat i descartar l'aparició de complicacions com el desplaçament o migració, la infecció, la perforació o l'expulsió del DIU [1-7; 10-13].
Així mateix, cal aprofitar aquesta primera visita per recordar a les dones les potencials complicacions associades a l'ús del DIU, en què és aconsellable consultar un professional sanitari: amenorrea, dolor abdominal persistent, disparèunia, canvi patró menstrual, desig gestacional, coitorràgia [1-7; 10-13].
La majoria de les GPC no especifiquen el tipus d'intervenció en aquesta primera visita postinserció, aquest pot ser una exploració cervical amb la visualització dels fils i/o una ecografia pelviana transvaginal [1-7;10].
Per consens, les GPC recomanen una primera visita post-inserció per avaluar la satisfacció del mètode i l'absència de complicacions [1-7;10].
Un cop comprovada la correcta situació intrauterina del DIU i l'absència de complicacions, aquestes guies coincideixen que no cal fer més visites específiques de seguiment per al control del DIU [1-7].
Hi ha consens de les societats científiques internacionals i nacionals que el seguiment rutinari anual en dones usuàries de DIU asimptomàtiques és una pràctica clínica de poc valor.
Clàssicament en la pràctica clínica, es realitza un control rutinari anual del DIU mitjançant ecografia transvaginal.
Les conseqüències d'aquesta pràctica innecessària és l'increment de la despesa econòmica sanitària, augment de les llistes d'espera i desplaçaments innecessaris per part de les usuàries.
Les excepcions on es podria considerar adequat fer els controls de seguiment anual, a criteri del professional, seria en poblacions específiques com adolescents, dones amb determinades patologies mèdiques (miomes, endometriosi, VIH, antecedent de malaltia inflamatòria pelviana, sagnat vaginal anormal que no ha pogut ser valorat adequadament, pacients amb hepatopaties o amb antecedent de càncer, amb alteració de la coagulació) o múltiples comorbiditats en què es pot ajustar el control a les seves característiques [1-7;10-13].
En conclusió, no hi ha evidència del benefici del control anual sistemàtic en les usuàries sanes i asimptomàtiques portadores de DIU.
La majoria de guies recomanen un primer control entre 1 i 3 mesos després de la inserció.
Un cop comprovada la correcta situació intrauterina del DIU, cal aconsellar situacions en què la dona ha de consultar un professional sanitari: amenorrea, dolor abdominal persistent, disparèunia, canvi patró menstrual, desig gestacional, coitorràgia o altres problemes relacionats.